**רז שגיא** (נולד בשנת 1964) הוא ראש עיריית ראש העין, וקצין צה"ל במילואים בדרגת אלוף-משנה. מחברם של ספרי עיון ומאמרים בנושאי צבא וביטחון.

ביוגרפיה
--------

### שירות צבאי

שגיא נולד לדליה ולצבי בקיבוץ ניר יצחק וגדל בקיבוץ עד גיל שש. לאחר מכן עבר עם אביו לתל אביב ובגיל 14 עברו השניים למצפה רמון. למד שלוש שנים בבית הספר לקציני ים עכו ושנה אחת בתיכון רגיל. באוגוסט 1983 התגייס לצה"ל, את מסלול הכשרתו כלוחם עבר ביחידת מורן. לאחר סיום קורס צלפים ביקש לעבור לחטיבת גבעתי והשלים קורס מ"כים חי"ר וקורס קציני חי"ר. עם סיום הקורס שימש כמפקד מחלקת סיור בגדוד רותם, קצין מבצעים גדודי, מפקד פלוגת מסלול (נוב' 87) ומפקד הפלוגה המסייעת של גדוד רותם ולקח חלק בפעילות המבצעית כנגד הטרור הפלסטיני ברצועת עזה ובלחימה בדרום לבנון. שגיא שימש כסמג"ד גדוד צבר וכמפקד סיירת גבעתי. ב-1989, עמד למשפט לאחר שירה בצעיר פלסטיני שיידה אבנים על הכוח. הצעיר נפצע ולאחר מכן נפטר מפצעיו לאחר שהפלסטינים סירבו להעביר את הצעיר לטיפול. הוא קיבל עבודות שירות ולאחר מספר שבועות קיבל חנינה וקודם בדרגה ולתפקיד סמג"ד.

בשנת 1999 מונה למפקד גדוד יחידת מודיעין מטרות ביחידה 636 ופיקד על היחידה בתעסוקה מבצעית בגבול רמת הגולן ובלבנון. בהמשך שימש כסגן מפקד עוצבת חירם. לאחר מכן הועלה לדרגת אל"ם ומונה לראש מטה עוצבת אתגר. בהמשך שימש במגוון תפקידי מטה ופיקוד ופרש מצה"ל בדרגת אל"ם, לאחר 23 שנות שרות. לאחר שחרורו בשנת 2006 חיבר מספר ספרי עיון בנושאי צבא וביטחון. ספרו "**להיות מג"ד**" זכה בפרס מולדובן לספרות ביטחונית בשנת 2013 (מטעם אוניברסיטת אריאל בשומרון). הספר הוא אוטוביוגרפיה, המתארת את מאבקו של שגיא להתמנות לתפקיד וביקורת עצמית על מהלך ביצועו. ספר נוסף שכתב שגיא, "**נלחמות בצה"ל**" הוא מחקר רב שנים שבוצע על ידו. בספר ישנו ריכוז מחקרים שערכו צה"ל, הצבא האמריקאי והצבא הבריטי בנוגע לשילוב נשים בתפקידי לחימה. הבחינה היא פיזיולוגית, רפואית וסוציולוגית ונקודת המבט היא הצרכים המבצעיים הצבאיים. המחקר מציג מצד אחד את היקף וחומרת הפגיעות הרפואיות, ומהצד השני את הפערים ואת הורדת רף הכשירות.

### קריירה אזרחית

לאחר שפרש מצה"ל ניהל במשך שבע שנים את קבוצת התכנון ובקרת היישום בחברת LOGIC במגוון פרויקטים רחבי היקף בתחום האבטחה בחו"ל. בשנים 2015-2016 שימש כמנכ"ל החברה לפיתוח בית אריה. בשנת 2017 מונה לתפקיד מנכ"ל היישוב אבני חפץ. ביולי 2021 מונה לתפקיד מנכ"ל חברת סונול EV, תפקיד אותו מילא עד לסוף שנת 2023.

במרץ 2018 הכריז על מועמדותו לראשות עיריית ראש העין, והוא עומד בראש רשימה עצמאית שנקראת "התחדשות", שהתמודדה למועצת העיר בבחירות לרשויות המקומיות שהתקיימו ב-30 באוקטובר 2018. שגיא הגיע למקום השני, ועלה לסיבוב נוסף מול ראש העיר המכהן שלום בן-משה, אך הפסיד לבן-משה בהפרש של כ-4 אחוזים.

בבחירות 2024 זכה רז ברוב של 45% ונבחר לראש עיריית ראש העין.

חיים אישיים
-----------

שגיא נשוי ואב לשלושה. משנת 2014 הוא יו"ר ועד שכונת נווה אפק בראש העין, בה הוא מתגורר. בוגר תואר ראשון ותואר שני במדעי הרוח באוניברסיטה העברית בירושלים ובוגר קורס דירקטורים ונושאי משרה בחברות, בבית הספר למנהלים של האוניברסיטה הפתוחה.

משנת 2006 משמש כיו"ר "הפורום לחוסן צה"ל", עמותה אשר נאבקת בתופעת הסרבנות, תמיכה בשירות נשים בכלל התפקידים שיתרמו לצה"ל, מבלי לפגוע בהן ו/או בצרכים המבצעיים ובהשבת אתוס הגבורה.

ספריו
-----

* "**להיות מג"ד**", מודן, 2013
* "**נלחמות בצה"ל**", הוצאת קונטנטו דה סמריק, 2014

קישורים חיצוניים
----------------

* חגית רוטנברג, צה"ל בשבי הפמיניזם, באתר ערוץ 7, 18 בנובמבר 2010
* הודיה כריש-חזוני, הבכיר הצבאי קובע: נשים לא מתאימות להיות לוחמות, באתר nrg‏, 10 בדצמבר 2016
* שמעון כהן, 'שילוב לוחמות בחי"ר- הרס הצבא כלוחם', באתר ערוץ 7, 17 בנובמבר 2016

מכתביו
* הבטיחות בצה"ל ערובה לביטחון? אוגוסט 1998)
* השפה המסוכנת של העימות המוגבל (דצמבר 2001)
* מה (עוד) ניתן ללמוד מתוכנית שליפן? (ספטמבר 2002)
* "ברירת שמשון – ניתוח קרבות המרד בגטו ורשה (פברואר 2004) זכה בפרס הרמטכ"ל
* לוחמות בצה"ל - לאן?, **מערכות** 402, אוגוסט 2005
* לא קורבנות שווא, **מערכות** מאי 2013
* חלומות באספמיה (אוקטובר 2014)
* מצבא ההגנה, לצבא ההגנה המשפטית (אוגוסט 2015)
* פיקוד מבוזר מוכוון מטרה – סיקורת (דצמבר 2015)
* הנתונים מלמדים: יש לפרק את הגדודים המעורבים, באתר nrg‏, 8 ביוני 2017

הערות שוליים
------------

1. ↑  יהושע בריינר, מתמודד לראשות העיר ראש העין הורשע בשירותו הצבאי בגרימת מותו של נער פלסטיני, באתר הארץ, 8 באוגוסט 2018
2. ↑  אודי עציון, בלעדי לכלכליסטמייסד סונול EVI עמית אקשטיין עוזב את החברה, באתר כלכליסט, 1 ביולי 2021
3. ↑  וואלה! כסף‏, חילוף מנכ"לים בסונול EVI: יובל אלעזר מונה במקום רז שגיא, באתר וואלה!‏, 20 בדצמבר 2023
4. ↑  רעות הרפז-עיני, עכשיו זה רשמי: רז שגיא מתמודד לראשות עיריית ראש העין, באתר mynet‏ ראש העין, 13 במרץ 2018
5. ↑  ירון דרוקמן, רז שגיא נבחר לראשות העיר ראש העין, באתר ynet, 28 בפברואר 2024
6. ↑  יוחאי עופר ואסף גולן, מחקר חדש: נשים לא יכולות לשרת כלוחמות, באתר nrg‏, 10 ביוני 2014
7. ↑  אבי אליהו, ‏מחקר: הצבא נפגע משירות של נשים כלוחמות, באתר ‏מאקו‏, 11 ביוני 2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007447491705171
* LCCN: no2013139763
* VIAF: 308259778
* WorldCat: lccn-no2013139763

 |